Document ID: 32008D0817

32008D0817
L 283/49
SLUŽBENI LIST EUROPSKE UNIJE
ODLUKA KOMISIJE
od 22. listopada 2008.
o izmjeni Odluke 2007/777/EZ u pogledu uvoza određenih mesnih proizvoda iz Nove Kaledonije u Zajednicu
(priopćena pod brojem dokumenta C(2008) 6050)
(Tekst značajan za EGP)
(2008/817/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu Vijeća 92/118/EEZ od 17. prosinca 1992. o utvrđivanju zahtjeva za zdravlje životinja i zahtjeva za javno zdravstvo kojima se uređuje trgovina i uvoz u Zajednicu proizvoda koji ne podliježu navedenim zahtjevima utvrđenim u posebnim pravilima Zajednice iz Priloga A dijela I. Direktive 89/662/EEZ te, s obzirom na patogene tvari, iz Direktive 90/425/EEZ (1), a posebno njezin članak 10. stavak 2. točku (a),
uzimajući u obzir Direktivu Vijeća 2002/99/EEZ od 16. prosinca 2002. o utvrđivanju zdravstvenih pravila za životinje kojima se uređuje proizvodnja, prerada, stavljanje u promet i unošenje proizvoda životinjskog podrijetla namijenjenih prehrani ljudi (2), a posebno uvodnu rečenicu članka 8., članak 8. stavak 1. prvi podstavak i članak 8. stavak 4.,
budući da:
(1)
Odlukom Komisije 2007/777/EZ od 29. studenoga 2007. o utvrđivanju uvjeta zdravlja životinja i uvjeta javnoga zdravlja, te obrazaca certifikata za uvoz određenih mesnih proizvoda i obrađenih želuca, mjehura i crijeva za prehranu ljudi iz trećih zemalja, te o stavljanju izvan snage Odluke 2005/432/EZ (3) utvrđuju se pravila o uvozu u Zajednicu pošiljaka određenih mesnih proizvoda za prehranu ljudi. U dijelu 2. Priloga II. toj Odluci nalaze se popisi trećih zemalja i njihovih dijelova iz kojih je odobren uvoz tih proizvoda. Tom se Odlukom također utvrđuju obrasci certifikata i pravila o obradama koje se zahtijevaju za te proizvode.
(2)
Nova Kaledonija je zatražila dopuštenje za uvoz u Zajednicu mesnih proizvoda pripremljenih od domaćih goveda i određene divljači, te od određenih dijelova tih životinja.
(3)
Komisija je izvršila reviziju u Novoj Kaledoniji kojom je dokazano da nadležno veterinarsko tijelo te treće zemlje pruža primjerena jamstva u pogledu sukladnosti sa zakonodavstvom Zajednice u skladu s prvim podstavkom članka 8. stavka 1. Direktive 2002/99/EZ.
(4)
Stoga je primjereno dopustiti uvoz iz Nove Kaledonije u Zajednicu mesnih proizvoda pripremljenih od domaćih goveda i određene divljači, te od određenih dijelova tih životinja, uz primjenu opće obrade iz dijela 4. Priloga II. Odluci 2007/777/EZ na te proizvode iz razloga zdravlja životinja.
(5)
Stoga treba Odluku 2007/777/EZ sukladno tomu izmijeniti.
(6)
Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU ODLUKU:
Članak 1.
Dio 2. Priloga II. Odluci 2007/777/EZ zamjenjuje se tekstom iz Priloga ovoj Odluci.
Članak 2.
Ova je Odluka upućena državama članicama.
Sastavljeno u Bruxellesu 22. listopada 2008.

Labels: 17
5
0
3
6
18